Tsjonger

From Wikipedy

De Tsjonger is in rivier yn Fryslân dy't begûn ticht by de Drintske grins, en útkaam yn de Sudersee.

De Tsjonger begûn by de Drintske grins, tusken Haule yn de gemeente Eaststellingwerf en Feanhuzen yn de gemeente Noardenfjild yn Drinte. De rin gong likernôch dêr't it Hauler Djip leit. Fan dêr rint de rivier as de Boppe Tsjonger nei it westen en dan tusken Donkerbroek en Easterwâlde troch nei it suden.

Nei it krusen fan de Opsterlânske Kompanjonsfeart rint de rivier nei it westen en súdwesten, ûnder de namme "Tsjongerkanaal", om't de rivier hjir kanalisearre is, by Aldeberkeap del. Der lizze wol hjir en dêr noch eardere meänders by de rivier, werfân de grutste súdlik fan it Ketliker Skar lizze: de Tsjongerdellen. Foarby de Tsjongerdellen rint de rivier nei it noardwesten, nei Mildaam, mar rint dan wer nei it súdwesten, oant de Engelenfeart.

Fan hjir ôf hjit de rivier gewoan Tsjonger, en giet hieltiid noch kanalisearre fierder nei it súdwesten, oant de omkriten fan Rotstergaast ta. Derfoarby giet de mear natuerlike rin fan de rivier fral nei it súden, troch it Wiid, foarby Langelille, nei Skoattersyl.

Foarby Skoattersyl giet de Tsjonger troch de Tuskenlinde fierder nei Slikenboarch, dêr't eartiids de Linde der by kaam. De Linde brûkt no de âlde rin fan de Tsjonger, wylst de Tsjonger der nêst nei it suden rint troch it Nije kanaal. Sa komt de Tsjonger út by de Kúnder, dêr't de Tsjonger yn de Súdersee útkaam. Under de namme Alde Tsjonger leit eastliker noch in part fan in âldere rin, dy't wat westliker as Slikenboarch begûn en wat eastliker as de Kúnder yn see rûn.

De Tsjonger is in grinsrivier. It is de grins tusken de Stellingwerven en Frysktalich Fryslân, en dêrmei tusken Eaststellingwerf en Weststellingwerf oan de súdkant en it Hearrenfean en Skarsterlân oan de noardkant. Súdlik fan de Fjouwerhústerfeart wurdt it dan de grins tusken Weststellingwerf en Lemsterlân. En as lêste foarmet de Tuskenlinde de grins mei Oerisel.